Parys-boere-saak hervatVan links is Boeta van der Westhuizen, Anton Loggenberg, kapt. Henk Prinsloo, Cor Loggenberg, Loedie van der Westhuizen en Miela Janse van Vuuren tydens ‘n vorige hofverskyning. Foto: Maroela Media. Die verhoor teen ses mans van Parys wat aangekla word van die moord op twee beweerde plaasaanvallers, sal Maandag in die hooggeregshof in dié Vrystaatse dorp hervat. Anton Loggenberg (50), Cor Loggenberg (20), Boeta van der Westhuizen (46), kapt. Henk Prinsloo (47), Loedie van der Westhuizen (19) en Miela Janse van Vuuren (23) word aangekla van die moord op Samuel Tjixa en Simon Jubeba. Die staat beweer die ses beskuldigdes was deel van ŉ groep boere in die gemeenskap wat op 6 Januarie 2016 vir Tjixa en Jubeba op die plaas Swartklip aangekeer het. Dit is nie ver van die plaas Biesiesbult nie, waar Loedie van der Westhuizen sr., Boeta se pa, na bewering die betrokke dag in sy huis aangeval en aangerand is. Volgens die staat het die boere vir Tjixa en Jubeba so erg aangerand dat hulle later in die hospitaal aan hul beserings beswyk het. Die ses beskuldigdes het skuld op al die aanklagte teen hulle ontken. Die beskuldigdes, hul regspanne en die regter op die toneel (Mei 2017). Foto: Mariné Lourens Die verhoor het in Mei vanjaar begin waartydens daar onder meer ŉ ondersoek ter plaatse gedoen is. Dr. Buang Lairi, die patoloog wat die nadoodse ondersoeke op die oorledenes gedoen het, het vroeër getuig Tjixa en Jubeba het veelvuldige beserings gehad, maar het aan breinbeserings gesterf. Die staat het reeds verskeie getuies geroep, onder meer vir Ockert van Zyl, ŉ boer uit die Parys-gemeenskap, wat ook die dag op die toneel was waar Tjixa en Jubeba aangekeer is. Van Zyl het in die hof getuig Boeta het een van die beseerde mans met ŉ rubberband geslaan wat vir hom soos ŉ waaierband gelyk het. Hy het getuig Boeta het die beseerde man aanhoudend gevra waar die rewolwer is. Van Zyl het ook getuig Prinsloo het dieselfde man as wat Boeta aangerand het met ŉ tipe skokstok “op sy privaatdele” geskok. Hy het gesê terwyl die aanranding gebeur het, “het daar bloed gespat” en hy het weggestaan van die voertuig af omdat hy nie wou hê die bloed moet op hom spat nie. Van Zyl het tydens sy getuienis gesê dat daar “aksie” op die toneel was. “Dit was wild gewees. Soos twee honde op ŉ haas; hulle het inligting gesoek,” het hy gesê. Stephanus Johannes Cilliers, nog ŉ boer, het vroeër getuig hy was ook die aand op die toneel en het gesien hoe Loedie een van die beweerde plaasaanvallers klap en met ŉ “bobbejaanspanner” op die grond langs die verdagte geslaan het. Boeta van der Westhuizen en Anton Loggenberg. Foto: Mariné Lourens Fanie Oosthuizen, ŉ plaasvoorman van die Parys-omgewing, het tydens sy getuienis voor die hof beweer hy was ook die betrokke dag op die toneel en het gesien hoe Loedie een van die verdagtes skop terwyl die verdagte op die grond gelê het. Oosthuizen, wat ingevolge artikel 204 van die Strafproseswet as staatsgetuie getuig het, het ook erken hy het een van die verdagtes se arm agter sy rug gedraai en hom gevra waar die vuurwapen is. In Mei het adv. Hans de Bruin, ŉ lid van die verdediging se regspan, hom onverwags aan die saak onttrek. De Bruin het sy redes hiervoor agter geslote deure aan regter Corné van Zyl verskaf en die redes is nie in die hof openbaar gemaak nie. Die staat het De Bruin se onttrekking aanvaar. Oosthuizen se kruisondervraging is in Augustus deur ŉ ander lid van die verdediging se regspan behartig, voordat die saak tot November uitgestel is. Die verhoor is van 6 tot 24 November op die hofrol geplaas. Lees alle vorige berigte oor die Parys-boere op Maroela Media.